和徐紹奕昭君圖
作者：陳宓
朝代：宋

paragraphs: 漢家無計餌單于，掖庭爲出千金姝。
秀色妍姿玉不如，天子一見先嗟吁。
三千粉黛爾殊絕，謀身獨拙何蠢愚。
梨花带雨辭殿隅，遺恨畫工猶可誅。
世人重色多欷歔，不思婉孌同戈殳。
君王蚤識應耽娛，皇天爲遣投穹廬。
乃知漢計自不疎，畫工憂國非姦諛。
君不見後世佳人號太真，坐令九鼎汙胡塵。
當時早解揮妖麗，長作開元一聖君。